Abǒg tē, Mikáel, ǹgungúl Etɔŋ ńtómbā yǎ á tə̄lə́ á mgbág bɔ́n bə́ áyɔŋ ǎ yi tə́bə. Abǒg tē lâyi bɔ ábǒg məsis, ákyāí lábə́ yǎ kig bɔban anə́ áyɔŋ á ngátɔbɔ. Abǒg tē, ayɔŋ dóe lâyi nyiiban: ényɔ́ ósə nə̄ ńtílán dzwé á kálara. 2Abuí bǒd yā lə́ bóó á sí á ńnam ḿbúlúg bâyi vəbə, bəvɔ́g ású ényǐŋ kōlé, ébá bə́vɔ̄g ású ósáma, ai ású ámalá kōlé. 3É bod bábindi[ 13 ] mam bâyi fyɛ́ anə́ miǹkokoě yā yób; ébá bə́ ngáyə́gələ étítíb bod sósōō bâyi fyɛ́ anə́ átītie, á ńgūmā ényǐŋ kōlé. 4Ḿfág wóe, wa Daníel, kóán bíbūg bī, ó fɛd kálara a kələ kwí ábǒg məmaná. Abuí bod lâyi kə́ lâtalaba, á sə́ álí, á nə̄ álí; abé lâyi náŋ hə ǹnáŋán. 5Ma, Daníel, mə̌ ngafɔmbɔ, mə ńtála: bikokoma bíbɛ̄ bí tə́lə bətə́tə̄lə́ á kíníŋ áswé ésə̄ ébɛ̄. 6Dzyá é dzô ai é mod a ngábə́ bəgə́ ndɔ́mbɔ́, a tə́lə óswē âkoé, naa: “Abǒg áfē é mam miǹkámáŋ mā máyi sɔ́ ?” 7Mə̌ ngawóg é mod a ngábə́ bəgə́ ńdɔ́mbɔ́, á tə̄lə́ óswē âkoé; á bɛ́de a ngábɛ́dē wɔ́ ḿbɔ̄ ńnōmō ai wɔ́ ḿbɔ̄ ńgālā á yób, mə̌ ngawóg á kaniŋi sɔŋ kolé, nyé nâ: “Á mvús abǒg dá, ai məbóg mə́bɛ̄, ai etun ábǒg, éyɔŋ ngul m̀fúfúb áyɔŋ ésə yǎyi man būgi á mááŋ, abǒg tē hḿ mam mə́tē mə́sə̄ máyi man.” 8Mə ngáwóg ńkɔ̄bɔ, hədá təge yə̌m ndiná yǎ étē, ńdɔ mǎzu dzó nâ: “Ǎ māńtí, məmaná mə́tē mâyi bɔ̌ mə̄fé? 9Nyé nâ: "Kələ́, ǎ Daníel, amú bíbúg bī bí nə ǹdibán ai m̀fɛdán a kələ kwí ábǒg yā məmaná. 10Abuí bod lâyi soboban, á fúúbán, ai á vāíbán éboe; bəbə̂ bə́ bod bâyi bɔ ábē; tɔ mod mə́tóm ḿbɔ̄g ā yǐ kig wóg; hədá é bod bábindi ḿbɔ̄ bâyi wóg. 11A tádigi ábōg mə̄túnuŋa mə́ ńnomó étɔ̄á máyi tsamban, efugu ezə̌ŋ yā ébūlú ngándzágá é kwíí fə lâyi tɔbɔ̌ mə̄lú ákūda m̀bɔ́g ai miǹtɛd míbɛ̄ ai məwóm ébul. 12Mvɔ̌m ai é mod ǎ yi yanga a kələ kwī á táŋ məlú ákūda m̀bɔ́g ai miǹtɛd mílɛ́ ai məwóm mə́lɛ́ ai mə́tán.